Rosario Flores en l’Auditori de la Casa de Cultura, escenari de la semifinal de “Sona la Dipu”
2025-07-24

Dissabte que ve 27 de juny, l’Auditori de la Casa de Cultura de Burjassot serà l’escenari on tinga lloc la semifinal del concurs “Sona la Dipu”, organitzat per la Diputació de València per a la promoció de grups valencians d’estils pop i rock. Els grups aspirants a disputar aquesta semifinal són “Mary and the Black Brains”, “La hora del té” i “Tardor”. I com a artista convidada de la nit, Rosario Flores escamparà el seu art sobre l’escenari.

L’entrada a aquesta nit de concert és totalment gratuïta. Els grups participants començaran a tocar a les 23 h, mentre que Rosario Flores ho farà sobre les 00.30 h.

“Mary and the black brains” és una banda de soul que mentre estava realitzant l’enregistrament del seu àlbum debut ha estat tocant en sales i pubs de la Comunitat Valenciana. Ara, amb la seua participació en el concurs “Sona la Dipu”, estan tenint l’oportunitat de donar a conéixer la seua música a un major públic, havent-hi sent teloners de grups consagrats com “Sidonie” o “La habitación roja”.
“La Hora del Té” és un grup valencià de folk rock, influenciat per les harmòniques, teclats americans i pianos que recorden a la música folk europea. Aposten per la varietat i mescla d’estils, però la seua música pren, com a base, la guitarra acústica acompanyada per una formació clàssica que confereix solidesa a les cançons. A principis de la tardor de 2011 els components de “La Hora del Té” van començar a donar concerts en sales xicotetes, mentre gravaven la seua primera maqueta. En 2012, el grup va donar un important salt i va començar a escoltar-se en sales valencianes de renom com Wah Wah, Matisse o El Boig. També van gravar el seu primer EP, el qual publicarien en 2013.

Amb el seu nou disc, “Una ciutat invisible”, s’evidencia l’evolució que els components de “Tardor” han viscut durant l’any de silenci. El grup de la ciutat de València ha tornat amb un disc més conceptual i madur, però sense perdre l’essència que, en el seu moment, els va descobrir com a interessant proposta del present i del futur en el rock valencià.

La xicoteta dels Flores no necessita de molta presentació. Tancant aquesta nit de concerts, Rosario Flores interpretarà peces del seu últim treball, amb temes imprescindibles en qualsevol dels seus concerts.

Més informació en www.sonaladipu.es.